
Одбор за одбрану и унутрашње послове

Б е о г р а д





ЗАПИСНИК
19. СЕДНИЦЕ ОДБОРА ЗА ОДБРАНУ И УНУТРАШЊЕ ПОСЛОВЕ, 
ОДРЖАНЕ 15. ДЕЦЕМБРА 2025. ГОДИНЕ

	
Седница је почела у 11,00 часова.

Седници је, у складу са чланом 70. став 1. алинеја прва Пословника Народне скупштине, председавао мр Милован Дрецун, председник Одбора.

Седници су присуствовали чланови Одбора: Дарко Јовановић, проф. др Марко Миленковић, Томислав Јанковић, Јасмина Обрадовић, Биљана Пантић Пиља, Здравко Понош и Богдан Радовановић. 

Седници су присуствовали заменици чланова Одбора: Александар Мирковић, заменик присутног члана мр Милована Дрецуна, Радослав Милојичић, заменик одсутног члана проф. др Зорана Драгишића, Угљеша Марковић, заменик одсутног члана др Душана Бајатовића и Александар Ђукић, заменик одсутног члана Драгана М Марковића. 

Седници нису присуствовали чланови Одбора:  Марија Јевђић, Александар  Павић, проф. др Митар Ковач, Ђорђо Ђорђић, Мирослав Алексић и др Милош Јовановић.

Седници су, поред Ивице Дачића, потпредседника Владе и министра унутрашњих послова, присуствовали и Владан Заграђанин, државни секретар у Министарству унутрашњих послова, Слободан Недељковић, саветник министра - шеф Кабинета министра, Дијана Вукомановић, саветницa министра, Вељкo Одаловић, в.д. секретара Министарства, Драгана Јакшић, помоћник секретара Министарства, генерал полиције Драган Васиљевић, директор полиције, Владан Радосављевић, помоћниk директора полиције, Ивицa Ивковић, начелник Управе полиције, Немања Ђуран, заменик начелника Управе криминалистичке полиције, Славиша Лакићевић, начелник Управе саобраћајне полиције, Дејан Бојовић, заменик начелника Полицијске управе за град Београд, Бобан Стевановић, заменик начелника Сектора за ванредне ситуације и Иван Барас, помоћник начелника Сектора за ванредне ситуације у министарству унутрашњих послова.
	

	Одбор је, на предлог председника, већином гласова утврдио следећи


Д н е в н и  р е д:

1. Разматрање Информације о раду Министарства унутрашњих послова у периоду од јула до септембра 2025. године (05 Број: 02-941/25-4, од 28. октобра 2025. године);
1. Разматрање Предлога закона о потврђивању Споразума између Владе Републике Србије и Владе Румуније о сарадњи у области превенције, ограничавања и ублажавања последица катастрофа, који је поднела Влада (05 Број: 011-2343/25, од 20. новембра 2025. године).

	Председник Одбора је, на основу члана 82, а сходно члану 92. ст 2. и 4. и члану 157. став 2. Пословника Народне скупштине, поднео предлог да Одбор обави заједнички јединствени претрес о тачкама 1. и 2. предложеног дневног реда, што је Одбор већином гласова прихватио.                               
	Председник Одбора је на почетку дао реч Ивици Дачићу, потпредседнику Владе и министру унутрашњих послова, који је упознао чланове Одбора са Информацијом о раду министарства у периоду од јула до септембра 2025. године и истовремено се укратко осврнуо на разлоге за потписивање споразума са Румунијом. Што се тиче најважнијих статистичких података из Информације министар је истакао да је укупни криминал био мањи за око 5%, да су расветљена сва тешка убиства, да је број пријављених кривичних дела насиља у породици мањи за 13,3%, као и да је очуван стабилан јавни ред и мир и поред повећаног броја спонтаних и непријављених јавних окупљања. Додао је да је у предметном периоду регистровано 10.470 непријављених јавних окупљања приликом којих су у 2.665 случајева блокиране саобраћајнице, те да је као последица ових окупљања евидентирано значајније повећање кривичних дела против државних органа и то за 76,5%.  Министар Дачић је подсетио присутне да су у домену полиције и други јавни скупови, а не само они протестног карактера. Што се тиче почетка нове школске године и заштите ученика, просечно су на дневном нивоу свакога дана у школама ангажована 1.423 полицијска службеника, што је према његовим речима велико оптерећење за министарство унутрашњих послова. Министар Дачић се у даљем излагању осврнуо и на активности око израде нацрта новог закона о унутрашњим пословима и позвао чланове Одбора да се активно укључе у овај процес изразивши спремност да се у МУП-у у најскорије време организује састанак на коме би се чланови Одбора упознали са новим решењима у нацрту закона и где би могли да дају своје сугестије и примедбе на иста. Поводом, како је оценио, појединих дезинформација у медијима, истакао је да се полиција брине о безбедности судија и тужилаца. Конкретно, осам носилаца правосудних функција, тужилаца и судија, има обезбеђење МУП-а, не рачунајући остале државне органе који у томе учествују, укључујући ту и БИА и војне безбедносне органе. Посебно је нагласио да није тачно да је опало интересовање за обучавање за полицијски позив, поткрепивши то податком да је расписан конкурс за пријем 900 нових полазника и да се за исти пријавило 1.400 кандидата.	 
У дискусији су учествовали: Богдан Радовановић, Радослав Милојичић, Здравко Понош, Биљана Пантић Пиља, Милован Дрецун, Марко Миленковић, Александар Мирковић, Угљеша Марковић, Дарко Јовановић и Ивица Дачић
Након дискусије приступило се изјашњавању о тачкама дневног реда. 
Одбор је, на предлог председника, већином гласова (9 „за“,  није гласао један), одлучио да прихвати Информацију о раду Министарства унутрашњих послова у периоду од јула до септембра 2025. године.
[bookmark: _GoBack]           Одбор је, на предлог председника, већином гласова (9 „за“, није гласао један), одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Румуније о сарадњи у области превенције, ограничавња и ублажавања последица катастрофа.

           За известиоца Одбора на седници Народне скупштине одређен је народни посланик Милован Дрецун, председник Одбора.


             
***

Седница је завршена у 13,20 часова.

Саставни део овог записника чини обрађени тонски снимак седнице Одбора.



      СЕКРЕТАР ОДБОРА		                 		      ПРЕДСЕДНИК ОДБОРА
		      

 Весна Матић Вукашиновић			                    мр Милован Дрецун
